4. การประกอบธุรกิจของแต่ละสายผลิตภัณฑ์

4.1 ธุรกิจธนาคารพาณิชย์

-   ธุรกิจสินเชื่อเช่าซื้อรายย่อย ให้บริการในด้านต่างๆ ดังนี้

1)  สินเชื่อเช่าซื้อรถยนต์
    ธนาคารให้บริการสินเชื่อเช่าซื้อรถยนต์ทุกประเภททั้งรถใหม่และรถใช้แล้ว
    มีการอนุมัติที่รวดเร็วทันใจ อัตราดอกเบี้ยและระยะเวลาผ่อนชำระที่เหมาะสม
    โดยผู้เช่าซื้อสามารถเลือกโปรแกรมการจ่ายดาวน์และระยะเวลาผ่อนชำระได้

2)  สินเชื่อส่วนบุคคล
    เป็นบริการเพื่อช่วยเสริมสภาพคล่องแก่ลูกค้าเช่าซื้อรถยนต์ที่มีประวัติการผ่อนชำระดี
    ผู้กู้สามารถรับเงินได้อย่างรวดเร็ว

3)  สินเชื่อรถยนต์เพื่อเงินสด เพื่อช่วยเสริมสภาพคล่องให้กับผู้มีรถยนต์ทั่วไป โดย
    ลูกค้าสามารถนำรถกลับไปใช้ได้ตามปกติ

4)  การประมูลรถยนต์ใช้แล้ว
    ธนาคารจัดให้มีการประมูลรถยนต์ใช้แล้วจากลูกค้าของธนาคารทุกสัปดาห์ ที่ศูนย์ประมูลรถยนต์
    (ถนนบางนา-ตราด ก.ม. 8) และตามสาขาต่างๆ ทั่วประเทศ
    โดยธนาคารจัดให้มีรถยนต์ที่หลากหลายจำนวนมาก และมีบริการด้านรถยนต์ เช่น
    บริการต่อภาษีรถยนต์ประจำปี การขออนุญาตต่างๆ เกี่ยวกับ รถยนต์

-   บริการด้านประกันภัย มีการประกันวินาศภัย ได้แก่ ประกันภัยรถยนต์ทุกประเภท
    และประกันชีวิตแบบคุ้มครองสินเชื่อรถยนต์

-   ธุรกิจสินเชื่อพัฒนาโครงการที่อยู่อาศัย

  ธนาคารให้บริการสินเชื่อครบวงจรแก่ผู้พัฒนาโครงการอสังหาริมทรัพย์เพื่อการอยู่อาศัยทุกรูปแบบ
  โดยมีขั้นตอนการพิจารณาที่รวดเร็ว ให้วงเงินตรงตามความต้องการของผู้ประกอบการ
  กำหนดรูปแบบการผ่อนชำระคืนที่สอดคล้องกับรายได้จากการพัฒนาโครงการ
  นอกจากการให้การสนับสนุนทางด้านการเงินแล้ว
  สายสินเชื่อพัฒนาโครงการที่อยู่อาศัยยังมีทีมงานที่มีความเชี่ยวชาญเฉพาะด้านในการให้คำปรึกษา
  ข้อแนะนำ ที่เกี่ยวข้องกับการประกอบธุรกิจอสังหาริมทรัพย์ ไม่ว่าจะเป็นด้านข้อมูลวิจัยและพัฒนา
  การประเมินมูลค่าทรัพย์สิน ด้านวิศวกรรมงานก่อสร้าง ด้านสถาปนิกออกแบบ ข้อกฎหมายต่างๆ
  รวมถึงด้านการตลาดและลูกค้าสัมพันธ์ ทั้งก่อนและหลังการอนุมัติสินเชื่อ
  เพื่อเพิ่มศักยภาพการแข่งขันให้กับลูกค้าของธนาคารสามารถแข่งขันกับตลาด

-   ธุรกิจสินเชื่อธุรกิจ

  ธนาคารให้บริการสินเชื่อสำหรับธุรกิจที่มีศักยภาพ
  โดยลูกค้าจะได้รับการพิจารณาและให้คำตอบอย่างรวดเร็ว
  การสนับสนุนด้านเงินทุนหมุนเวียนในวงเงินสูงสุด และการผ่อนชำระคืนที่สอดคล้องกับรายได้
  ธุรกิจที่ธนาคารมุ่งให้การสนับสนุนได้แก่ ธุรกิจด้านรถยนต์ เช่น ตัวแทนจำหน่ายรถยนต์
  เต็นท์รถมือสอง ธุรกิจให้เช่าที่พักอาศัย เช่น อพาร์ตเม้นท์ ธุรกิจด้านขนส่ง ธุรกิจด้านบรรจุภัณฑ์
  และธุรกิจด้านสิ่งพิมพ์ เป็นต้น

-   ธุรกิจเงินฝากและการลงทุน

  ภายใต้แนวคิด One Stop Services
  ธนาคารได้รวบรวมผลิตภัณฑ์ด้านการออมและการลงทุนที่หลากหลายนำเสนอแก่ลูกค้า
  เพื่อทำให้ลูกค้าได้รับบริการอย่างครบถ้วน และคุ้มค่า

ด้านเงินฝาก 

ธนาคารเกียรตินาคินให้บริการด้านเงินฝากกับกลุ่มลูกค้าทั้งประเภทบุคคลธรรมดา และนิติบุคคล โดยจำแนกเป็น 3 ประเภท ได้แก่ เงินฝากกระแสรายวัน เงินฝากออมทรัพย์ และเงินฝากประจำ โดยธนาคารเน้นการให้ผลตอบแทนที่คุ้มค่ากับลูกค้า อีกทั้งยังมีการพัฒนาผลิตภัณฑ์และการให้บริการอย่างต่อเนื่องเพื่อตอบสนองความต้องการและเพิ่มระดับความพึงพอใจของลูกค้า เช่น เงินฝาก TD - Roll up ยิ่งฝากต่อยิ่งได้รับดอกเบี้ยเพิ่ม

ด้านการลงทุน (กองทุนรวม และประกันชีวิต)

  ด้านกองทุนรวม ธนาคารเป็นตัวแทนจำหน่ายกองทุนรวมให้กับบลจ.ชั้นนำของประเทศไทย กว่า
  16 แห่ง ซึ่งครอบคลุม ผลิตภัณฑ์กองทุนรวมทุกประเภท คือ ตราสารทุน ตราสารหนี้
  สินค้าโภคภัณฑ์ ตราสารอนุพันธ์ และ อสังหาริมทรัพย์

  ในด้านของประกันชีวิต
  ธนาคารได้มีการคัดเลือกผลิตภัณฑ์ที่ตรงกับความต้องการของกลุ่มลูกค้าเป้าหมายที่คุ้มค่าสำหรับการลงทุน
  จากบริษัทประกันชีวิตชั้นนำ ทั้งแบบสะสมทรัพย์ บำนาญ คุ้มครองชีวิต
  ซึ่งกลุ่มผลิตภัณฑ์เหล่านี้จะสามารถตอบสนองต่อรูปแบบการลงทุนของลูกค้าได้อย่างครบถ้วน
  ทั้งการเพิ่มมูลค่าเงินลงทุน กระจายความเสี่ยง บริหารภาษี หรือ
  วางแผนการเกษียณอายุและมรดก ซึ่งความครบถ้วนนี้ถือเป็นจุดแข็งที่ทำให้ลูกค้าของธนาคาร
  มีข้อมูลสำหรับประกอบการตัดสินใจ ได้อย่างเพียงพอและเลือกการลงทุนที่
  เหมาะสมกับวัตถุประสงค์ในการลงทุน และระดับความเสี่ยงที่รับได้

-   ธุรกิจบริหารหนี้

  ธนาคารมีทรัพย์สินรอการขายหลายรูปแบบเช่น ทรัพย์เพื่อการอยู่อาศัย, ทรัพย์เพื่อการ ลงทุน,
  ทรัพย์เพื่อการพาณิชย์ และ ทรัพย์โครงการเพื่อการพัฒนา ทำเลของทรัพย์มีทั้งในเขต
  กรุงเทพมหานคร, ปริมณฑล และ จังหวัดต่างๆ ทั่วประเทศ นโยบายการขายทรัพย์สินรอการขาย
  ของธนาคาร เน้นการขายทรัพย์ให้ลูกค้าทุกกลุ่ม เช่น นักลงทุน, ผู้ซื้อรายย่อย,
  นักพัฒนาอสังหาริมทรัพย์
  เพื่อให้เข้าถึงกลุ่มลูกค้าได้อย่างทั่วถึงธนาคารมีการจัดรายการส่งเสริมการขาย ทั้งในเขต
  กรุงเทพมหานคร, ปริมณฑล และ จังหวัดต่างๆ ทั่วประเทศ โดยผู้สนใจสามารถติดต่อผ่าน Call
  Center 0-2680-3333 กด 3 หรือที่ www.kkasset.com
  เพื่อค้นหาทรัพย์สินตามประเภทของทรัพย์สิน ทำเล เนื้อที่ หรือช่วงราคาได้ตามต้องการ
  นอกจากนั้นยังมีบริการคำนวณอัตราการผ่อนชำระแบบอัตโนมัติ
  เพื่ออำนวยความสะดวกให้ผู้ที่ต้องการทราบวงเงินสินเชื่อเบื้องต้น

4.2 ธุรกิจของบริษัทหลักทรัพย์

-   การเป็นนายหน้าซื้อขายหลักทรัพย์

  บริษัทหลักทรัพย์ เกียรตินาคิน จำกัด เป็นสมาชิกตลาดหลักทรัพย์แห่งประเทศไทย หมายเลข 19
  (โบรกเกอร์เบอร์ 19)
  ให้บริการเป็นนายหน้าซื้อขายหลักทรัพย์ให้แก่ลูกค้าทั้งชาวไทยและต่างประเทศ
  ลูกค้าทั่วไปหรือลูกค้าสถาบัน ให้บริการซื้อขายหลักทรัพย์ทั้งในระบบซื้อขายผ่านเจ้าหน้าที่การตลาด
  (ส่งคำสั่งซื้อขายผ่านห้องค้าหลักทรัพย์ ) ทั้งประเภทบัญชีเงินสดและบัญชีมาร์จิ้น (ระบบ Credit
  Balance) และในระบบอินเทอร์เน็ต (Internet Trading Account)

-   การค้าหลักทรัพย์

  บริษัทฯ ลงทุนทั้งในหลักทรัพย์ประเภทตราสารหนี้ที่ออกโดยภาครัฐ รัฐวิสาหกิจ และเอกชน
  และในหลักทรัพย์ประเภททุน เช่น หุ้น
  โดยมีทั้งการลงทุนระยะยาวและระยะสั้นภายในกรอบนโยบายและการบริหารความเสี่ยงที่ชัดเจน
  ทั้งนี้ มีการทบทวนกรอบนโยบายการลงทุนอย่างสม่ำเสมอ เพื่อให้สอดคล้องกับสถานการณ์
  และสภาพตลาด

-   การเป็นที่ปรึกษาการลงทุน

  ทำหน้าที่เป็นที่ปรึกษา ศึกษาความเหมาะสม และให้คำแนะนำแก่ลูกค้าในการนำหลักทรัพย์ เช่น
  หุ้นสามัญ
  เข้าจดทะเบียนในตลาดหลักทรัพย์แห่งประเทศไทยและตลาดรองอื่นๆรวมถึงการแสวงหาบริษัทอื่นมาเป็นผู้ร่วมค้า
  (Joint venture partners) และการควบรวมกิจการ (Merger & Acquisition)

-   การจัดจำหน่ายหลักทรัพย์

  ให้บริการจัดจำหน่ายและรับประกันการจำหน่ายหลักทรัพย์ (หุ้นสามัญ หุ้นบุริมสิทธิ หุ้นกู้
  ใบสำคัญแสดงสิทธิ หน่วยลงทุนในกองทุนรวม ฯลฯ) ให้แก่บริษัทผู้ออกหลักทรัพย์
  เพื่อกระจายหลักทรัพย์ให้แก่นักลงทุนทั่วไป

-   การเป็นตัวแทนซื้อขายสัญญาซื้อขายล่วงหน้า

  บริษัทได้รับอนุญาตให้ประกอบธุรกิจเป็นตัวแทนซื้อขายสัญญาซื้อขายล่วงหน้าจากสำนักงานคณะกรรมการกำกับหลักทรัพย์และตลาดหลักทรัพย์
  และเป็นสมาชิกของตลาดอนุพันธ์และสำนักหักบัญชี โดยได้เปิดให้บริการซื้อขายผ่านตลาดอนุพันธ์
  (TFEX) ตั้งแต่ปี 2549

4.3 การตลาดและภาวะการแข่งขัน

ธุรกิจธนาคาร

สินทรัพย์รวม

สิ้นปี 2553 ธนาคารพาณิชย์ของไทยมีจำนวน 14 แห่ง
หากพิจารณาธนาคารพาณิชย์ที่จดทะเบียนในตลาดหลักทรัพย์จำนาน 11 แห่ง มีสินทรัพย์รวมกัน 9.6
ล้านล้านบาท โดยสินทรัพย์ร้อยละ 70 หรือ 6.7 ล้านล้านบาท
มาจากสินทรัพย์รวมของธนาคารพาณิชย์ขนาดใหญ่ 4 แห่ง
โดยเป็นธนาคารที่มีขนาดสินทรัพย์มากกว่าร้อยละ 10 ของระบบ
ซึ่งสินทรัพย์รวมของธนาคารพาณิชย์ขนาดใหญ่นี้มีการขยายตัวเท่ากับร้อยละ 11 จากปีก่อนหน้า

ธนาคารพาณิชย์ขนาดกลาง (สัดส่วนสินทรัพย์มากกว่าร้อยละ 3 และต่ำกว่าร้อยละ 10) มี 3
ธนาคาร สินทรัพย์รวมกัน 2.3 ล้านล้านบาท คิดเป็นสัดส่วนร้อยละ 25 ของระบบ
ขยายตัวเพิ่มขึ้นจากปีก่อนหน้าร้อยละ 31.3 ที่เหลือเป็นธนาคารพาณิชย์ขนาดเล็ก
(สัดส่วนสินทรัพย์ต่ำกว่าร้อยละ 3) มี 11ธนาคาร สินทรัพย์รวมกัน 0.5 ล้านล้านบาท
คิดเป็นสัดส่วนเพียงร้อยละ 5 ของระบบ ขยายตัวเพิ่มขึ้นจากปีก่อนหน้าร้อยละ 15

สิ้นปี 2553 ธนาคารซึ่งอยู่ในกลุ่มธนาคารขนาดเล็ก มีสินทรัพย์รวมเท่ากับ 141,900 ล้านบาท
ขยายตัวเพิ่มขึ้นร้อยละ 11.4 ธนาคารมีสินทรัพย์สูงสุดอยู่ในลำดับที่ 9 เป็นสัดส่วนร้อยละ 1.5
ของระบบธนาคารพาณิชย์

[]

เงินให้สินเชื่อ

สิ้นปี 2553 ธนาคารพาณิชย์ของไทยมีเงินให้สินเชื่อคงค้าง 6.6 ล้านล้านบาท
ขยายตัวเพิ่มขึ้นจากปีก่อนหน้าร้อยละ 15.7 โดยธนาคารพาณิชย์ขนาดใหญ่มีเงินให้สินเชื่อรวมกัน
4.6 ล้านล้านบาท ขยายตัวเพิ่มขึ้นร้อยละ 11.6 คิดเป็นสัดส่วนร้อยละ 70 ของสินเชื่อรวม
ธนาคารพาณิชย์ขนาดกลาง มีเงินให้สินเชื่อรวมกัน 1.6 ล้านล้านบาท ขยายตัวเพิ่มขึ้นร้อยละ 27.6
คิดเป็นสัดส่วนร้อยละ 24 ของสินเชื่อรวม และธนาคารพาณิชย์ขนาดเล็ก มีเงินให้สินเชื่อรวมกัน
0.4 ล้านล้านบาท ขยายตัวร้อยละ 21.4 คิดเป็นสัดส่วนร้อยละ 6 ของสินเชื่อรวม สิ้นปี 2553
ธนาคารมีเงินให้สินเชื่อคงค้างเท่ากับ 106,973 ล้านบาท ขยายตัวเพิ่มขึ้นร้อยละ 23.7
ซึ่งสูงกว่าระบบ และธนาคารมีเงินให้สินเชื่อคงค้างอยู่ในสัดส่วนร้อยละ 1.6
ของระบบธนาคารพาณิชย์

[]

เงินรับฝาก

สิ้นปี 2553 ธนาคารพาณิชย์ของไทยมีเงินฝากเท่ากับ 6.6 ล้านล้านบาท
ขยายตัวเพิ่มขึ้นจากปีก่อนหน้าร้อยละ 9.8 โดยธนาคารพาณิชย์ขนาดใหญ่มีเงินฝากรวมกัน 4.8
ล้านล้านบาท ขยายตัวร้อยละ 5.9 คิดเป็นสัดส่วนร้อยละ 73 ของเงินฝากรวม

ธนาคารพาณิชย์ขนาดกลางมีเงินฝากรวมกัน 1.5 ล้านล้านบาท ขยายตัวร้อยละ 27.5
คิดเป็นสัดส่วนร้อยละ 23 ของเงินฝากรวม และธนาคารพาณิชย์ขนาดเล็กมีเงินฝากรวมกัน 0.24
ล้านล้านบาท ขยายตัวลดลงร้อยละ 2.5 คิดเป็นสัดส่วนร้อยละ 4 ของเงินฝากรวม โดยในปี 2553
ภาวะอัตราดอกเบี้ยอยู่ในระดับต่ำและมีแนวโน้มที่จะเพิ่มสูงขึ้น
ทำให้ธนาคารพาณิชย์มีการแข่งขันระดมเงินฝากที่เข้มข้น
และการเสนอผลิตภัณฑ์เงินฝากประเภทต่างๆเพื่อจูงใจผู้ฝากเงิน

สิ้นปี 2553 ธนาคารมีเงินฝากเท่ากับ 75,932 ล้านบาท ขยายตัวลดลงร้อยละ 0.2
เนื่องจากธนาคารมีการระดมเงินฝากด้วยหุ้นกู้มากขึ้น

[]

ส่วนของผู้ถือหุ้น

สิ้นปี 2553 ธนาคารพาณิชย์ของไทยมีส่วนของผู้ถือหุ้นรวมกันเท่ากับ 940,170 ล้านบาท
ขยายตัวเพิ่มขึ้นจากปีก่อนหน้าร้อยละ 13.9 โดยธนาคารพาณิชย์ขนาดใหญ่มีส่วนของผู้ถือหุ้นรวมกัน
658,021 ล้านบาท ขยายตัวร้อยละ 12 คิดเป็นสัดส่วนร้อยละ 70 ของส่วนของผู้ถือหุ้นรวม
ธนาคารพาณิชย์ขนาดกลางมีส่วนของผู้ถือหุ้นรวมกัน 220,677 ล้านล้านบาท ขยายตัวร้อยละ 18.2
คิดเป็นสัดส่วนร้อยละ 24 ของส่วนของผู้ถือหุ้นรวม
และธนาคารพาณิชย์ขนาดเล็กมีส่วนของผู้ถือหุ้นรวมกันเท่ากับ 61,472 ล้านล้านบาท
ขยายเพิ่มขึ้นร้อยละ 6.5 คิดเป็นสัดส่วนร้อยละ 6 ของส่วนของผู้ถือหุ้นรวม
การเพิ่มขึ้นของส่วนของผู้ถือหุ้นเป็นผลมาจากผลประกอบการที่ดีขึ้นทำให้มีกำไรสะสมเพิ่มขึ้น

สิ้นปี 2553 ธนาคารมีส่วนของผู้ถือหุ้นเท่ากับ 20.911 ล้านบาท ขยายตัวเพิ่มขึ้นร้อยละ 16.5
โดยธนาคารมีส่วนของผู้ถือหุ้นอยู่ในสัดส่วนเท่ากับร้อยละ 2.2 ของระบบธนาคารพาณิชย์

[]

ธุรกิจเช่าซื้อ

ในปี 2553 ที่ผ่านมานี้ ถือว่าเป็นปีทองของอุตสาหกรรมยานยนต์ เนื่องจากค่ายรถยนต์ต่างๆ
ได้เปิดตัวรถยนต์รุ่นใหม่ๆเข้าสู่ตลาดรถยนต์ในประเทศมากมาย ทำให้ผู้บริโภคมีทางเลือกมากขึ้น
ประกอบกับทั้งภาวะเศรษฐกิจกลับมาฟื้นตัวแล้ว ถึงแม้จะมีปัจจัยภายใน
ซึ่งปัจจัยหลักคือการเมืองเป็นปัจจัยเสี่ยงที่มีผลต่อความเชื่อมั่นของผู้บริโภค
แต่สถานการณ์ในขณะนี้เริ่มกลับเข้าสู่ภาวะปกติ ทำให้ผู้บริโภคมี อุปสงค์ในการบริโภคสินค้ามากขึ้น
ส่วนปัจจัยภายนอกที่ส่งผลต่ออุตสาหกรรมยานยนต์ของไทยโดยส่วนหนึ่งเป็นผลจากการลงทุนโดยตรงจากต่างประเทศ
ทำให้มีปริมาณเงินในระบบมีมากขึ้น ซึ่งเป็นผลดีต่อการปล่อยสินเชื่อเช่าซื้อรถยนต์
และการที่ประเทศไทยเป็นฐานในการผลิตเพื่อการส่งออกรถที่สำคัญของภูมิภาค
ทำให้อุตสาหกรรมยานยนต์ของไทยยิ่งเติบโตมากขึ้นไปอีก ส่วนราคาน้ำมันในปี 2553
ไม่ใช่ปัจจัยเสี่ยงที่มีผลต่ออุตสาหกรรมยานยนต์มากนัก
เนื่องจากราคาน้ำมันในขณะนี้ไม่ได้ดีดตัวสูงและมีความผันผวนมากเหมือนในอดีต
อีกทั้งยังมีรถยนต์ทางเลือกอื่นให้ผู้บริโภคตัดสินใจเลือกซื้อมากขึ้น
จากปัจจัยต่างๆเหล่านี้ทำให้ผู้บริโภคขอสินเชื่อในการเช่าซื้อรถยนต์เพิ่มมากขึ้น
โดยยอดจำหน่ายรถยนต์ในปี 2553 เท่ากับ 800,357 คัน เพิ่มขึ้นจากปีก่อนหน้าที่มียอดจำหน่าย
548,871 คัน หรือเพิ่มขึ้นร้อยละ 45.8 โดยรถยนต์นั่งมียอดจำหน่ายเท่ากับ 346,644 คัน
เพิ่มขึ้นจากปีก่อนหน้า ร้อยละ 50 ขณะที่ยอดจำหน่ายรถยนต์เชิงพาณิชย์มียอดจำหน่ายเท่ากับ
453,713 คัน เพิ่มขึ้นจากปีก่อนหน้า ร้อยละ42 ด้านปริมาณลูกหนี้เช่าซื้อสูงสุด 6 รายแรกพบว่า
มีปริมาณลูกหนี้คงค้างเท่ากับ 686,576 ล้านบาท ขยายตัวเพิ่มขึ้นร้อยละ 16.5
ปัจจุบันธนาคารมีส่วนแบ่งตลาด (Market Share) สินเชื่อเช่าซื้อรถยนต์ในกลุ่มธนาคาร
ไม่รวมบริษัท รถยนต์ที่มีบริษัทปล่อยสินเชื่อเองด้วย (Captive) อยู่ในอันดับที่ 5 โดยอันดับ 1. คือ
ธนาคาร ธนชาต  2. ธนาคารกรุงศรีอยุธยา 3. ธนาคารทิสโก้ 4. ธนาคารไทยพาณิชย์ และ 5.
ธนาคารเกียรตินาคิน ซึ่งธนาคารธนชาตมีส่วนแบ่งการตลาดธุรกิจเช่าร้อยละ 34.9
ส่วนธนาคารเกียรตินาคินนั้น มีส่วนแบ่งการตลาดร้อยละ 11.2 มีปริมาณลูกหนี้เช่าซื้อขยายตัวร้อยละ
23 ซึ่งแสดงให้เห็นถึงศักยภาพในการปล่อยสินเชื่อเช่าซื้อได้เป็นอย่างดี

ส่วนแนวโน้ม ปี 2554 คาดว่าปริมาณการขอสินเชื่อเช่าซื้อยังคงขยายตัวอย่างต่อเนื่อง
แต่คงจะไม่ร้อนแรงเท่ากับปี 2553 เนื่องจากในปี 2554
มีการชะลอตัวลงของอุปสงค์ทั้งในประเทศและต่างประเทศ โดยการบริโภคของครัวเรือนชะลอตัวลง
ถึงแม้จะมีปัจจัยสนับสนุนให้มีการบริโภคเพิ่มมากขึ้น
แต่ประชาชนก็ยังมีความวิตกต่อความไม่แน่นอนทางเศรษฐกิจ เนื่องจากราคาสินค้าสูงขึ้น
แต่รายได้เพิ่มขึ้นในสัดส่วนที่ลดลง ทำให้รายได้ที่แท้จริงลดลง
ครัวเรือนมีความระมัดระวังในการใช้จ่ายมากขึ้น การลงทุนภาครัฐหดตัว
การส่งออกสินค้าและบริการสุทธิปรับตัวลดลงเมื่อเทียบกับช่วงเดียวกันของปีก่อน

[]

ธุรกิจสินเชื่อเพื่อพัฒนาโครงการที่อยู่อาศัย

วิเคราะห์สถานการณ์ตลาดที่อยู่อาศัย ของปี 2554

ภาพรวมของภาคธุรกิจอสังหาริมทรัพย์ในช่วงปี 2553
มีการปรับเปลี่ยนขึ้นลงค่อนข้างรวดเร็วตามปัจจัยภายนอกในแต่ละช่วงเวลาโดยในช่วงไตรมาส1/
53
ผู้ประกอบการธุรกิจอสังหาริมทรัพย์ได้รับประโยชน์จากมาตรการภาษีซึ่งกำลังจะหมดลงเป็นตัวช่วยกระตุ้นเร่งยอดการขายและการโอนกรรมสิทธิ์
ก่อนที่จะชะลอตัวลงในไตรมาสที่ 2 ตามสถานการณ์ทางการเมือง
และเริ่มที่จะปรับตัวมีทิศทางที่ดีขึ้นตามภาพรวมของเศรษฐกิจในประเทศที่มีอัตราการเติบโตในทางบวก
แต่ขณะเดียวกันก็มีปัจจัยด้านลบเข้ามาชะลอความร้อนแรง จากการขึ้นอัตราดอกเบี้ยนโยบายของ
คณะกรรมการนโยบายการเงิน ธนาคารแห่งประเทศไทย ในช่วงไตรมาสที่ 3
ซึ่งมีผลทำให้อัตราดอกเบี้ยเงินในตลาดเงินฝากและสินเชื่อของสถาบันการเงินมีแนวโน้มที่จะปรับตัวตามไปด้วย
ซึ่งมีผลโดยตรงต่อต้นทุนของผู้ประกอบการและเป็นภาระดอกเบี้ยที่เพิ่มขึ้นของลูกค้าที่ซื้อบ้าน
รวมทั้งการกำหนดเกณฑ์ LTV
เป็นมาตรการป้องกันปัญหาฟองสบู่ในธุรกิจอสังหาริมทรัพย์ของธนาคารแห่งประเทศไทย ในไตรมาสที่
4 ที่จะมีผลต่อเนื่องไปในปี 2554 ซึ่งมุ่งเน้นไปที่การให้สินเชื่อที่อยู่อาศัยราคาต่ำกว่า 10 ล้านบาท
โดยที่อยู่อาศัยประเภทคอนโดมิเนียมต้องปล่อยกู้ไม่เกินร้อยละ 90 ของมูลค่าหลักประกันหรือ
ผู้กู้ต้องจ่ายเงินดาวน์ร้อยละ 10 มีผลตั้งแต่วันที่ 1 มกราคม 2554
ส่วนโครงการแนวราบสามารถปล่อยกู้ได้ร้อยละ 95 ของมูลค่าหลักประกัน
เป็นประเด็นซึ่งผู้ประกอบการต้องปรับตัวเพื่อรองรับมาตรการดังกล่าว แต่อย่างไรก็ตามภาพรวม ณ
สิ้นปี 2553 หากพิจารณาจากตัวเลขอุปทานใหม่ในตลาด (เฉพาะตลาดที่อยู่อาศัย)
มีจำนวนอุปทานใหม่เข้ามาในตลาดทั้งสิ้น 107,508 (F) หน่วย เพิ่มขึ้นจากปี 2552
ที่มีอุปทานใหม่เข้ามาในตลาด 57,604 หน่วย มากถึงร้อยละ 86
โดยในด้านยอดการขายก็มีการปรับตัวเพิ่มขึ้นค่อนข้างสูงเช่นกัน โดย ณ สิ้นปี 2553 มียอดขาย
100,339 (F) หน่วย เพิ่มขึ้น ประมาณร้อยละ 70 จากปี 2552
โดยรูปแบบโครงการที่มีจำนวนอุปทานและอุปสงค์มากที่สุดยังคงเป็นคอนโดมิเนียม
มีจำนวนอุปทานใหม่เข้ามาในตลาด 59,659 (F) หน่วย และมียอดการขาย 53,454 หน่วย
คิดเป็นสัดส่วนร้อยละ 53 ของยอดขายรวมในปี 2553 รองลงมาเป็นทาวน์เฮ้าส์ มียอดขายรวม
27,728 หน่วย เท่ากับร้อยละ 27 ของยอดขายรวม

[]

ตารางแสดงอุปทานและยอดขายของที่อยู่อาศัยในตลาด ปี 2547-2553

(ที่มาของข้อมูล : Agency for Real Estate Affairs Co., Ltd)

แนวโน้มของตลาดที่อยู่อาศัยในปี 2554
โครงการที่อยู่อาศัยทั้งประเภทคอนโดมิเนียมและแนวราบผู้ประกอบการทั้งรายใหญ่ที่เป็นบริษัทจดทะเบียนในตลาดหลักทรัพย์
ผู้ประกอบการรายกลางและรายเล็กยังคงที่จะมีการพัฒนาโครงการอย่างต่อเนื่องแต่น่าจะมีการปรับลดจำนวน
และขนาดของโครงการลง ตามปัจจัยลบที่มีผลกระทบต่อธุรกิจอสังหาริมทรัพย์
ทั้งแนวโน้มดอกเบี้ยขาขึ้นซึ่งประเมินว่าอัตราดอกเบี้ยปี 2554 มีโอกาสปรับขึ้นอีกประมาณร้อยละ
0.75 ความเชื่อมั่นผู้บริโภคซึ่งได้รับผลกระทบ
จากการที่ธนาคารแห่งชาติออกมาส่งสัญญาณเตือนการเกิดฟองสบู่ในธุรกิจอสังหาริมทรัพย์
ราคาน้ำมันและราคาวัสดุก่อสร้างที่น่าจะปรับตัวสูงขึ้น และการออกมาตรการกำหนดเกณฑ์ LTV
ควบคุมการปล่อยเงินดาวน์ของสถาบันการเงิน
ซึ่งมีผลทำให้จำนวนอุปทานใหม่ที่เข้ามาน่าจะน้อยลงกว่าปี 2553
โดยโครงการประเภทคอนโดมิเนียมยังคงจะเป็นกลุ่มซึ่งมีจำนวนอุปทานเข้ามามากที่สุด
แต่สัดส่วนน่าจะปรับตัวลดลงจากปี 2553
โดยจะมีการชะลอตัวลงในบางพื้นที่ที่ยังมีอุปทานคงเหลือค่อนข้างมาก
โครงการมีแนวโน้มการขยายตัวออกมาในพื้นที่รอบนอกมากขึ้นตามแนวรถไฟฟ้าเส้นทางใหม่ที่กำลังดำเนินการ
รวมทั้งคอนโดมิเนียมระดับราคาถูกในพื้นที่ชุมชนที่มีการขยายตัว
ซึ่งจะมีผลให้ระดับราคาขายเฉลี่ยต่อยูนิตของตลาดคอนโดมิเนียมปรับตัวลดลงตามเช่นกันโดยกลุ่มโครงการคอนโดมิเนียมที่น่าจะยังเป็นที่ต้องการของตลาดยังคงเป็นกลุ่มระดับราคา
1-3 ล้านบาท ในด้านโครงการที่อยู่อาศัยแนวราบโครงการประเภททาวน์เฮ้าส์
ยังคงเป็นโครงการที่คาดว่าน่าจะมีจำนวนอุปทานเข้ามาในตลาดมากที่สุด
โดยเฉพาะทาวน์เฮ้าส์ในระดับราคา 1-2 ล้านบาท
ซึ่งผู้ประกอบการรายใหญ่ในตลาดมีแนวโน้มที่จะเข้ามาพัฒนาในกลุ่มนี้มากขึ้น
ส่วนทาวน์เฮ้าส์ในระดับราคา 2-4 ล้านบาท
น่าจะยังเป็นที่ต้องการของตลาดอยู่โดยอาจจะต้องพิจารณาเป็นรายทำเลไป
ในส่วนของโครงการประเภทบ้านเดี่ยว คาดว่าการเปิดโครงการใหม่น่าจะมีจำนวนลดลง
เพื่อระบายยูนิตคงค้างเดิมในตลาดก่อน ด้านยอดขายคาดว่าน่าจะลดลงประมาณร้อยละ 8-10 จากปี
2553 ตามรูปแบบการปรับเปลี่ยนพฤติกรรมของผู้บริโภค
โดยระดับราคาที่ยังเป็นที่ต้องการของตลาดยังเป็นกลุ่มบ้านเดี่ยวในระดับราคา น้อยกว่า 3 ล้านบาท
และ 3-5 ล้านบาท

ในด้านภาพรวมของธุรกิจอสังหาริมทรัพย์ประเด็นของโอกาสการเกิดวิกฤติฟองสบู่นั้น
น่าจะยังไม่เกิดขึ้นในปี 2554 เมื่อพิจารณาจากสัดส่วนของอุปสงค์และอุปทานใหม่ที่เกิดขึ้นในปี 2553
ซึ่งยังมีสัดส่วนที่คงที่ต่อเนื่องมาตั้งแต่ปี 2551 โดยในปี 2551 และ 2552
มีหน่วยขายใหม่เข้ามาในตลาดเฉลี่ย 60,000-70,000 ยูนิต และมีจำนวนยูนิตที่ขายได้
60,000-70,000 ยูนิต เช่นกัน ส่วนในปี 2553 ข้อมูลประมาณการ ณ สิ้นปี 2553
มีจำนวนยูนิตขายเข้ามาใหม่ในตลาด ประมาณ 100,000 ยูนิต และคาดว่าจะมียอดขายที่ประมาณ
100,000 ยูนิต เช่นเดียวกัน
รวมทั้งเมื่อพิจารณาในส่วนของอุปทานคงค้างเหลือขายในปัจจุบันซึ่งมีตัวเลขประมาณการ ณ สิ้นปีที่
116,00 ยูนิต
ซึ่งยังคงอยู่ระดับต่ำกว่าในช่วงก่อนวิกฤติฟองสบู่แตกและยังอยู่ในระดับที่ผู้ประกอบการสามารถบริหารจัดการได้
แต่อาจจะมีปัญหาการเกิด Over Supply
บ้างในบางทำเลซึ่งมีผู้ประกอบการเข้ามาในตลาดมากเกินความต้องการ
ซึ่งแม้ว่าจะยังไม่เกิดปัญหาวิกฤติฟองสบู่ในตอนนี้
แต่ผู้ประกอบการคงจะต้องพิจารณาทางเลือกในการพัฒนาโครงการในปี 2554 ด้วยความระมัดระวัง

ธุรกิจเงินฝาก

ในปี 2553 ปริมาณเงินฝากในระบบโดยรวมเติบโตเพียงเล็กน้อย
และแนวโน้มการแข่งขันของอุตสาหกรรมเน้นไปที่ความสะดวกในการใช้บริการ
ความหลากหลายของผลิตภัณฑ์ และการให้บริการที่เป็นมาตรฐาน ซึ่งเป็นสิ่งที่ตอบสนองต่อ
Lifestyle ของลูกค้าในปัจจุบันมากยิ่งขึ้น

ธนาคารเกียรตินาคินมีปริมาณเงินฝากเติบโตอย่างต่อเนื่องตามการขยายตัวของธนาคาร โดย ณ 31
ธันวาคม 53 ธนาคารมีเงินฝากและ BE รวม 101,974 ล้านบาท มีจำนวนบัญชีทั้งสิ้น 88,088
บัญชี เพิ่มขึ้นจากปี 52 ถึง 81% หรือกว่า 39,000 บัญชี
ซึ่งสอดคล้องกับกลยุท์ด้านการขยายฐานลูกค้าธนาคาร
โดยการเปิดสาขาให้บริการเพิ่มขึ้นอย่างต่อเนื่อง เพื่อรองรับการขยายธุรกิจของธนาคาร
และเพิ่มความสามารถในการแข่งขันในอนาคต

นอกจากนี้ทางธนาคารยังได้มีการพัฒนากระบวนการให้บริการให้สอดคล้องและทันสมัย
เพื่ออำนวยความสะดวกให้กับลูกค้ามากยิ่งขึ้น
อีกทั้งมีการพัฒนาช่องทางอิเล็กทรอนิกส์ให้ทัดเทียมมาตรฐานสากลสามารถรองรับธุรกรรมทางการเงินได้อย่างครบถ้วน

ในภาพรวมแล้ว ธนาคารเกียรตินาคิน มีผลการดำเนินงานที่ดีมาโดยตลอดอีกทั้งยัง มีการพัฒนา
และเติบโตอย่างต่อเนื่อง ในภาวะ การแข่งขันที่รุนแรง
ซึ่งสะท้อนถึงความสามารถในการแข่งขันในระดับที่สูง

กลยุทธ์การแข่งขัน

ธนาคารเน้นการทำตลาดเงินฝากเฉพาะกลุ่มโดยเน้นขยายฐานลูกค้าขนาดกลางที่มีฐานเงินฝาก
0.1-10 ล้านบาท โดยขณะเดียวกันธนาคารยังคงเน้นการสร้างความผูกพันกับลูกค้าผ่าน Program
Priority Banking ที่ให้สิทธิพิเศษในการให้บริการกับลูกค้า และ กิจกรรมลูกค้าสัมพันธ์ต่างๆ
มากมาย ในด้านกลยุทธ์ทางการตลาด นั้น ธนาคารเกียรตินาคิน
มีกลยุทธ์ในการกำหนดอัตราดอกเบี้ย ที่คุ้มค่าและจูงใจให้ ลูกค้าเข้ามาใช้บริการ

ในด้านช่องทางการให้บริการทางธนาคารจะพิจารณาจากความหนาแน่นของกลุ่มลูกค้าเป้าหมายในพื้นที่
ก่อนที่จะทำการเปิดสาขา ทำให้ลูกค้าสามารถมาใช้บริการได้อย่างสะดวก
และมีแนวโน้มที่จะเปิดสาขาใหม่ในรูปแบบที่ครบวงจร เปิดให้บริการทุกวันไม่มีวันหยุด
ในย่านธุรกิจชั้นนำและห้างสรรพสินค้า ปัจจุบันลูกค้าสามารถใช้บริการผ่านทางสาขาของธนาคารทั้ง
62 สาขา ที่กระจายอยู่ทั่วประเทศ (ข้อมูล ณ 31 ธันวาคม 2553) โดยกว่า
60%ของสาขาเปิดให้บริการในวันเสาร์
นอกจากนี้ทางธนาคารยังมีช่องทางอิเล็กทรอนิกส์สำหรับให้บริการลูกค้า ได้แก่ KK ATM, KK –
eBanking และ KK SMS Alert

ธุรกิจหลักทรัพย์

ในปี 2553
วิกฤติทางการเงินในสหรัฐอเมริกาและในยุโรปส่งผลให้เงินทุนจากต่างประเทศหลั่งไหลเข้ามาลงทุนในภูมิภาคเอเชียเป็นจำนวนมาก
ซึ่งเป็นปัจจัยสำคัญที่ทำให้ดัชนีตลาดหลักทรัพย์แห่งประเทศไทย (SET) เพิ่มสูงขึ้นจากปีก่อน โดย ณ
สิ้นปี 2553 ปิดที่ 1,032.76 จุด มีจุดสูงสุดอยู่ที่ 1,049.79 จุด และจุดต่ำสุดอยู่ที่ 685.89 จุด
ในขณะที่ปี 2552 ดัชนี SET ปิดที่ 734.54 จุด มีจุดสูงสุดอยู่ที่ 751.86 จุด และมีจุดต่ำสุดอยู่ที่
411.27 จุด

ทางด้านตลาด mai ในปี 2553 ทิศทางของดัชนีเป็นไปตามดัชนี SET โดยดัชนี mai ในปี 2553
ปิดที่ 272.79 จุด ซึ่งเป็นจุดสูงสุดของปี 2553 และมีจุดต่ำสุดอยู่ที่ 199.21 จุด โดยในปี 2552
ดัชนี mai ปิดที่ 215.30 จุด มีจุดสูงสุดอยู่ที่ 217.83 จุด และมีจุดต่ำสุดอยู่ที่ 148.96 จุด

ทางด้านมูลค่าการซื้อขาย ในปี 2553 มูลค่าการซื้อขายเฉลี่ยต่อวันในตลาด SET และตลาด mai
รวมกันมีมูลค่า 29,066 ล้านบาท/วัน เพิ่มขึ้นถึงร้อยละ 59.5 จากปี 2552
ที่มีมูลค่าการซื้อขายเฉลี่ยต่อวัน 18,226 ล้านบาท/วัน

สัดส่วนการซื้อขายหลักทรัพย์ของนักลงทุนแต่ละประเภทในปี 2553 นักลงทุนในประเทศยังคงเป็นกลุ่มนักลงทุนที่มีมูลค่าการซื้อขายสูงที่สุด โดยคิดเป็นร้อยละ 62 ของมูลค่าการซื้อขายทั้งหมด เพิ่มขึ้นจากปี 2552 ที่นักลงทุนในประเทศมีมูลค่าการซื้อขายคิดเป็นร้อยละ 61 ตามมาด้วยนักลงทุนต่างประเทศที่มีสัดส่วนการซื้อขายร้อยละ 18.4 ลดลงจากปีก่อนที่มีส่วนแบ่งตลาดร้อยละ 19.4 ส่วนบัญชีบริษัทหลักทรัพย์ และนักลงทุนสถาบันมีสัดส่วนการซื้อขายสัดส่วนร้อยละ 12.0 และร้อยละ 7.6 ตามลำดับ ในด้านมูลค่าการซื้อขายของนักลงทุนต่างประเทศที่แม้ว่าทั้งปี 2553 จะมีสัดส่วนการซื้อขายลดลงจากปีก่อน แต่เป็นยอดซื้อสุทธิถึง 8.1 หมื่นล้านบาท และเป็นกลุ่มเดียวที่มีสถานะซื้อสุทธิ ในขณะที่นักลงทุนกลุ่มอื่นๆมีสถานะขายสุทธิทั้งสิ้น โดยนักลงทุนในประเทศมียอดขายสุทธิสูงที่สุดถึง 6.6 หมื่นล้านบาท นักลงทุนสถาบันมียอดขายสุทธิ 1.5 หมื่นล้านบาท และบัญชีบริษัทหลักทรัพย์มียอดขายสุทธิ 4 ร้อยล้านบาท

ตลาด TFEX ในปี 2553 ถือได้ว่าเติบโตจากปี 2552 มาก โดยในปี 2553 มีการซื้อขายกันทั้งสิ้น

4.5 ล้านสัญญา เพิ่มขึ้นร้อยละ 47 จากปี 2552 ที่มีการซื้อขายกัน 3.1 ล้านสัญญา

ในด้านการระดมทุนในตลาดหลักทรัพย์แห่งประเทศไทย ในปี 2553 มีหุ้นที่เข้าระดมทุนจำนวน 15
บริษัท น้อยกว่าในปี 2552 ที่มีบริษัทเข้าระดมทุนจำนวน 22 บริษัท อย่างไรก็ดี
มูลค่าการระดมทุนในปี 2553 กลับเพิ่มขึ้นถึงร้อยละ 31 คิดเป็นมูลค่าระดมทุน 1.2 หมื่นล้านบาท
ในขณะที่ปี 2552 มีมูลค่าการระดมทุนเพียง 9.2 พันล้านบาท

แนวโน้มธุรกิจหลักทรัพย์ปี 2554

สำหรับปี 2554 จากการคาดการณ์ว่าภาวะเศรษฐกิจจะฟื้นตัวขึ้นต่อเนื่อง
รวมถึงยังมีแนวโน้มที่เงินทุนจากต่างประเทศจะไหลเข้ามาลงทุนในตลาดหลักทรัพย์แห่งประเทศไทย
ทำให้มูลค่าการซื้อขายคาดว่าจะปรับเพิ่มขึ้นจากปี 2553 ทั้งนี้ ปี 2554
จะเป็นปีสุดท้ายที่มีการคิดค่าคอมมิชชั่นแบบขั้นบันได หลังจากนั้นในปี 2555
จะเป็นการคิดค่าคอมมิชชั่นแบบเสรี
ซึ่งบริษัทหลักทรัพย์มีความจำเป็นที่จะต้องเตรียมความพร้อมที่จะรองรับการแข่งขันที่รุนแรงขึ้นอีก
ซึ่งการเตรียมความพร้อมดังกล่าว น่าจะเป็นลักษณะการเพิ่มช่องทางในการหารายได้
การเพิ่มฐานลูกค้า จากผลิตภัณฑ์และบริการใหม่ๆ เช่น Derivatives warrant
ที่คาดว่าบริษัทหลักทรัพย์จะออกมาทำการซื้อขายเพิ่มมากขึ้น

ทางด้านธุรกิจวาณิชธนกิจ
จากการฟื้นตัวของภาวะเศรษฐกิจจะทำให้มีการระดมทุนในตลาดหลักทรัพย์เพิ่มขึ้นจากปีก่อน
รวมถึงน่าจะมีหลักทรัพย์ที่มีมูลค่าระดมทุนสูงเข้าทำการซื้อขายใน ตลาดหลักทรัพย์ฯ มากกว่าปีก่อน
แต่การเป็นที่ปรึกษาทางการเงินน่าจะยังเป็นธุรกิจหลักในธุรกิจวาณิชธนกิจอยู่เช่นเดียวกับปีที่ผ่านมา

ทางด้านธุรกิจ TFEX คาดว่าจะเติบโตเพิ่มขึ้นได้จากปีก่อน เนื่องจากตลาด TFEX
สามารถใช้เป็นช่องทางการกระจายความเสี่ยงจากการลงทุนในตลาดหลักทรัพย์ได้ นอกจากนี้ในปี
2554 ทางตลาด TFEX จะมีสินค้าใหม่ คือ Silver Futures และ Oil Futures
เข้าทำการซื้อขาย นอกจากนี้ ตลาด TFEX จะให้ความสำคัญกับการเพิ่มสภาพคล่องของสินค้าที่มีอยู่
และคาดการณ์ว่าปริมาณการซื้อขายจะเพิ่มสูงขึ้นเป็น 20,000 สัญญาต่อวัน